#FeesMustFall raak miljoene matrikulante dalk in 2017Argieffoto Nagenoeg een miljoen matrikulante kan moontlik hul plekke in universiteite en kolleges kwyt wees, indien die akademiese jaar nie voltooi word nie, het Jeff Radebe, minister in die presidensie, Donderdag gesê. Radebe het aan verslaggewers in Pretoria gesê die ontwrigtings by universiteite weens die #FeesMustFall-betogings, wat universiteite landswyd lamlê, sal ŉ nadelige effek hê op matrikulante, studente en uiteindelik die ekonomie. “Indien die akademiese jaar verlore gaan, en die universiteite en kolleges nie die jaar kan voltooi nie, sal byna ŉ miljoen matrikulante nie volgende jaar tot hoër onderwys toegelaat word nie,” het hy gesê. “Die gevolg is dat alle studente, van eerstejaars tot finalejaarstudente, hierdeur geraak sal word en uiteindelik die ekonomie, aangesien geen vaardige gegradueerdes die arbeidsmark sal betree nie. Uiteindelik sal diegene, wat as mediese dokters, ingenieurs, rekenmeesters, onderwysers of in ander vaardighede sou kwalifiseer, nie die ekonomie kan betree nie.” Radebe het die regering se versoek herhaal dat studente se besware deur gesprekke hanteer moet word terwyl die akademiese program voortgesit word. Lees alle vorige berigte oor studentebetogings op Maroela Media.